HR Službeni list Europske unije 22

22003A0925(12)



SLUŽBENI LIST EUROPSKE UNIJE 01.07.2013.

SPORAZUM

između Europske unije i Republike Turske o sudjelovanju Republike Turske u Policijskoj misiji Europske unije (EUPM) u Bosni i Hercegovini (BiH)

EUROPSKA UNIJA,

s jedne strane, i

REPUBLIKA TURSKA,

s druge strane,

dalje u tekstu zajedno „stranke sudionice”,

UZIMAJUĆI U OBZIR:

— prisutnost Međunarodnih policijskih snaga Ujedinjenih naroda (IPTF) u Bosni i Hercegovini od 1996. kao i ponudu Europske unije da do 1. siječnja 2003. osigura nastavak misije IPTF-a u Bosni i Hercegovini,

— da je Bosna i Hercegovina ponudu prihvatila razmjenom pisama od 2. i 4. ožujka 2002., čime se, među ostalim, predviđa da se skupini za planiranje EUPM-a dodijeli status jednak onom koji trenutačno pripada članovima Promatračke misije Europske unije (EUMM) u Bosni i Hercegovini,

— da je Vijeće Europske unije 11. ožujka 2002. usvojilo Zajedničku akciju 2002/210/ZVSP o Policijskoj misiji Europske unije (1), u kojoj se navodi da se europske članice NATO-a koje su izvan EU-a i ostale države koje su kandidatkinje za pristup Europskoj uniji, kao i ostale države članice OESS-a izvan EU-a koje trenutačno osiguravaju osoblje za IPTF, pozivaju da pruže svoj doprinos EUPM-u,

— Sporazum sklopljen 4. listopada 2002. između EU-a i Bosne i Hercegovine o djelatnostima EUPM-a u Bosni i Hercegovini (2), uključujući i odredbe o statusu osoblja EUPM-a,

SPORAZUMJELE SU SE:

Članak 1.

Okvir

Republika Turska pridružuje se odredbama Zajedničke akcije 2002/210/ZVSP o Policijskoj misiji Europske unije (EUPM) u Bosni i Hercegovini, uključujući i njezin Prilog o očitovanju misije EUPM-a a što je Vijeće Europske unije usvojilo 11. ožujka 2002., u skladu s odredbama članaka koji slijede.

Članak 2.

Osoblje upućeno EUPM-u

1. Republika Turska doprinosi EUPM-u sa šest upućenih policajca. To se osoblje upućuje najmanje na jednu godinu, vodeći računa o tome da se osigura odgovarajuća rotacija upućenog osoblja.

2. Republika Turska osigurava da osoblje koje je uputila EUPM-u svoju misiju ostvaruje u skladu s odredbama Zajedničke akcije 2002/210/ZVSP.

3. Republika Turska pravodobno obavješćuje EUPM i Glavno tajništvo Vijeća Europske unije o svakoj promjeni svojeg doprinosa EUPM-u.

4. Osoblje upućeno EUPM-u prolazi obuhvatne medicinske preglede i cijepljenje te od nadležnog tijela Republike Turske dobiva liječničku potvrdu o sposobnosti za službu. Osoblje upućeno EUPM-u predočuje presliku te potvrde.

5. Republika Turska snosi troškove slanja policijskih službenika i/ili međunarodnog civilnog osoblja koje upućuje, uključujući plaće, naknade, troškove liječenja, osiguranja i putne troškove u i iz Bosne i Hercegovine.

Članak 3.

Status osoblja upućenog EUPM-u

1. Osoblje koje Republika Turska upućuje EUPM-u obuhvaćeno je do 31. prosinca 2002. sporazumom koji se primjenjuje na skupinu za planiranje EUPM-a, a od 1. siječnja 2003. Sporazumom zaključenim 4. listopada 2002. između Europske unije i Bosne i Hercegovine o djelatnostima EUPM-a u Bosni i Hercegovini.

2. Republika Turska odgovorna je za rješavanje svih zahtjeva povezanih s upućivanjem bilo kojeg člana osoblja EUPM-a, koji dolaze od samog člana osoblja ili su s njim povezani. Republika Turska odgovorna je za pokretanje svih postupaka protiv upućenog člana osoblja.

3. EUPM je nenaoružana misija i kao takva ne podliježe nikakvim pravilima o sudjelovanju u mirovnim operacijama.

4. Upućeni policajci djeluju u svojim nacionalnim policijskim odorama. Beretke i oznake osigurava EUPM.

Članak 4.

Zapovjedni lanac

1. Doprinos Republike Turske EUPM-u ne dovodi u pitanje samostalnost Unije u odlučivanju. Osoblje koje je Republika Turska uputila izvršava svoje dužnosti i postupa u skladu s interesima EUPM-a.

2. Sveukupno osoblje EUPM-a ostaje pod punim zapovjedništvom svojih nacionalnih tijela.

3. Nacionalna tijela prenose operativno zapovjedništvo (OPCOM) na voditelja Misije/policijskog povjerenika EUPM-a, koji to zapovjedništvo provodi kroz hijerarhijsku strukturu zapovijedanja i nadzora.

4. Voditelj Misije/policijski povjerenik predvodi i preuzima svakodnevno upravljanje EUPM-om.

5. Republika Turska ima jednaka prava i obveze u području svakodnevnog upravljanja operacijom kao i države članice Europske unije koje sudjeluju u operaciji, u skladu s člankom 8. stavkom 2. Zajedničke akcije 2002/210/ZVSP. To se događa na samom terenu u normalnom tijeku operacije i unutar zapovjedništva Policijske misije.

6. Voditelj Misije/policijski povjerenik EUPM-a odgovoran je za disciplinski nadzor nad osobljem Misije. Odgovarajuće nacionalno tijelo poduzima disciplinske mjere, ako je to potrebno.

7. Republika Turska određuje kontaktnu točku nacionalnog kontingenta (NPC) radi predstavljanja svog nacionalnog kontingenta u okviru Misije. NPC izvješćuje voditelja misije/policijskog povjerenika EUPM-a o nacionalnim stvarima i odgovoran je za svakodnevnu disciplinu kontingenta.

8. Odluka Europske unije o završetku operacije donosi se nakon savjetovanja s Republikom Turskom, pod uvjetom da ista država u vrijeme završavanja operacije još uvijek doprinosi EUPM-u.

Članak 5.

Klasificirani podaci

Republika Turska poduzima odgovarajuće mjere kako bi osigurala da, u slučaju kada osoblje koje je uputila EUPM-u dolazi u doticaj s klasificiranim podacima Europske unije, isto osoblje poštuje sigurnosne propise Vijeća Europske unije koji su sadržani u Odluci Vijeća 2001/264/EZ (3).

Članak 6.

Doprinosi tekućim troškovima

1. Republika Turska doprinosi tekućim troškovima EUPM-a u iznosu od 25 000 EUR godišnje. Republika Turska razmotrit će mogućnost dobrovoljnog dodatnog doprinosa tekućim troškovima, vodeći računa o vlastitim sredstvima i razini sudjelovanja.

2. Između voditelja misije/policijskog povjerenika EUPM-a i nadležne upravne službe Republike Turske potpisuje se dogovor o doprinosu Republike Turske tekućim troškovima EUPM-a. Taj dogovor uključuje odredbe o:

(a) iznosu, uključujući i moguće dodatne dobrovoljne doprinose,

(b) načinu plaćanja i raspolaganja iznosom,

(c) načinu provjere koji se odnosi na nadzor i reviziju predmetnih iznosa, ako je to potrebno.

3. Republika Turska službeno obavješćuje EUPM i Glavno tajništvo Vijeća Europske unije o sveukupnom iznosu svog doprinosa tekućim troškovima do 15. studenoga 2002., a potom do 1. studenoga svake godine i zaključuje financijski dogovor do 15. prosinca svake godine.

4. Doprinosi Republike Turske tekućim troškovima EUPM-a polažu se svake godine do 31. ožujka na bankovni račun o kojem će se tu državu obavijestiti.

Članak 7.

Neispunjavanje obveza

Ako jedna od stranaka sudionica ne ispuni obveze koje proizlaze iz prethodnih članaka, druga stranka ima pravo ovaj sporazum raskinuti, uz poštivanje dvomjesečnog roka za raskid.

Članak 8.

Stupanje na snagu

Sporazum stupa na snagu istodobno s njegovim potpisivanjem. Sporazum ostaje na snazi sve dok traje doprinos Republike Turske EUPM-u.

Sastavljeno u Bruxellesu 20. prosinca 2002., na engleskom jeziku u četiri primjerka. Za Europsku uniju Za Republiku Tursku

(1) SL L 70, 13.3.2002., str. 1.

(2) SL L 293, 29.10.2002., str. 2.

(3) SL L 101, 11.4.2001., str. 1.